Sopimus Euroopan yhteisön ja Kroatian tasavallan välillä väkevien alkoholijuomien ja maustettujen alkoholijuomien nimitysten vastavuoroisesta tunnustamisesta, suojasta ja valvonnasta



Virallinen lehti nro L 342 , 27/12/2001 s. 0073 - 0078



SOPIMUS Euroopan yhteisön ja Kroatian tasavallan välillä väkevien alkoholijuomien ja maustettujen alkoholijuomien nimitysten vastavuoroisesta tunnustamisesta, suojasta ja valvonnasta 1 artikla Tavoitteet 1. Sopimuspuolet sopivat tunnustavansa, suojaavansa ja valvovansa syrjimättä ja vastavuoroisesti alueeltaan peräisin olevien väkevien alkoholijuomien ja maustettujen alkoholijuomien nimityksiä tässä sopimuksessa määrätyin edellytyksin. 2. Sopimuspuolet toteuttavat kaikki tarvittavat yleiset ja erityiset toimenpiteet varmistaakseen, että tässä sopimuksessa määrätyt velvoitteet täyttyvät ja tässä sopimuksessa asetetut tavoitteet saavutetaan. 2 artikla Soveltamisala Tämä sopimus koskee seuraavia tuotteita: a) Väkevät alkoholijuomat, siten kuin ne määritellään - yhteisön osalta alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annetussa neuvoston asetuksessa (ETY) N:o 1576/89(1), - Kroatian osalta väkevien alkoholijuomien laatua koskevassa lainsäädännössä (Jugoslavian virallinen lehti nro 16/88 ja 63/88) ja viinilaissa (Narodne novine nro 96/96) sekä viinilakiin perustuvassa lainsäädännössä (Narodne novine nro 96/96, 7/97, 117/97, 57/00), ja jotka kuuluvat Brysselissä 14 päivänä kesäkuuta 1983 allekirjoitetun harmonoitua tavarakuvaus- ja koodausjärjestelmää koskevan yleissopimuksen mukaiseen harmonoidun järjestelmän nimikkeeseen 2208, b) maustetut viinit, maustetut viinipohjaiset juomat ja maustetut viinituotteista valmistetut juomasekoitukset, jäljempänä "maustetut alkoholijuomat", siten kuin ne määritellään - yhteisön osalta maustettujen viinien, maustettujen viinipohjaisten juomien ja maustettujen viinistä valmistettujen juomasekoitusten määritelmää, kuvausta ja esittelyä koskevista yleisistä säännöistä 10 päivänä kesäkuuta 1991 annetussa neuvoston asetuksessa (ETY) N:o 1601/91(2), - Kroatian osalta väkevien alkoholijuomien laatua koskevassa lainsäädännössä (Jugoslavian virallinen lehti nro 16/88 ja 63/88) ja viinilaissa (Narodne novine nro 96/96) sekä viinilakiin perustuvassa lainsäädännössä (Narodne novine nro 96/96, 7/97, 117/97, 57/00), ja jotka kuuluvat Brysselissä 14 päivänä kesäkuuta 1983 allekirjoitetun harmonoitua tavarakuvaus- ja koodausjärjestelmää koskevan yleissopimuksen mukaisiin harmonoidun järjestelmän nimikkeisiin 2205 ja ex 2206. 3 artikla Määritelmät Tässä sopimuksessa tarkoitetaan ilmaisulla: a) "peräisin oleva väkevä alkoholijuoma", jota edeltää jommankumman sopimuspuolen nimi, kyseisen sopimuspuolen alueella tuotettua tislattua alkoholijuomaa, b) "peräisin oleva maustettu alkoholijuoma", jota edeltää jommankumman sopimuspuolen nimi, kyseisen sopimuspuolen alueella tuotettua maustettua juomaa, c) "kuvaus" etiketeissä, tarvittaessa väkevän alkoholijuoman tai maustetun alkoholijuoman mukana kuljetuksen aikana seuraavissa asiakirjoissa, kaupallisissa asiakirjoissa, erityisesti kauppalaskuissa ja lähetysluetteloissa sekä mainonnassa käytettyjä sanoja, d) "homonyyminen" samaa tai niin samankaltaista suojattua nimeä, että se saattaa aiheuttaa sekaannusta tai tuoda mieleen eri alkuperäpaikkoja tai sopimuspuolten alueilta peräisin olevia väkeviä alkoholijuomia tai maustettuja alkoholijuomia, e) "etiketöinti" väkeviä alkoholijuomia ja maustettuja alkoholijuomia luonnehtivia ja astiassa, sen sulkimessa, astiassa riippuvassa lapussa tai pullon kaulan päällystyksessä olevia kuvauksia ja muita merkintöjä, merkkejä, tunnuksia, kuvia tai tavaramerkkejä, f) "esittely" astioissa ja niiden sulkimissa, etiketeissä ja pakkauksissa käytettäviä sanoja tai merkkejä, g) "pakkaus" suojakääreitä, kuten papereita, erilaisia olkikääreitä, pahvi- ja puulaatikoita, joita käytetään yhden tai useamman astian kuljetuksen aikana ja/tai sen/niiden esittelyssä loppukuluttajalle myyntiä varten, h) "tavaramerkki" - sopimuspuolen lainsäädännön mukaisesti rekisteröityä tavaramerkkiä, - tapaoikeuden mukaista tavaramerkkiä, joka tunnustetaan sopimuspuolen lainsäädännössä, ja - teollisoikeuden suojaa koskevan Pariisin yleissopimuksen (1967) 6 a artiklassa tarkoitettua hyvin tunnettua tavaramerkkiä. I OSASTO VÄKEVIEN ALKOHOLIJUOMIEN JA MAUSTETTUJEN ALKOHOLIJUOMIEN NIMITYSTEN VASTAVUOROINEN SUOJA 4 artikla Periaatteet 1. Sopimuspuolet toteuttavat Maailman kauppajärjestön perustamissopimuksen liitteen 1 C mukaisesti kaikki tarvittavat toimenpiteet varmistaakseen 5 artiklassa tarkoitettujen ja sopimuspuolten alueilta peräisin olevien väkevien alkoholijuomien ja maustettujen alkoholijuomien kuvauksessa käytettävien nimitysten vastavuoroisen suojan, sanotun kuitenkaan rajoittamatta mainitussa liitteessä olevan teollis- ja tekijänoikeuksien kauppaan liittyvistä näkökohdista tehdyn sopimuksen (jäljempänä "TRIPS-sopimus") 22 ja 23 artiklan soveltamista. Sopimuspuolten on tätä tarkoitusta varten annettava asianomaisille osapuolille asianmukaiset oikeudelliset keinot, joilla voidaan estää tietyn nimityksen käyttö sellaisen väkevän alkoholijuoman tai maustetun alkoholijuoman kuvaamisessa, joka ei ole peräisin mainitulla nimityksellä kuvatulta maantieteelliseltä alueelta tai paikasta, jossa kyseistä nimitystä perinteisesti käytetään. 2. Kroatiassa suojattavia yhteisön nimityksiä voidaan käyttää: - ainoastaan edellytyksin, joista säädetään yhteisön lainsäädännössä, ja - yksinomaan sellaisissa yhteisöstä peräisin olevissa väkevissä alkoholijuomissa ja maustetuissa alkoholijuomissa, joihin nimityksiä sovelletaan. 3. Yhteisössä suojattavia Kroatian nimityksiä voidaan käyttää: - ainoastaan edellytyksin, joista säädetään Kroatian lainsäädännössä, ja - yksinomaan sellaisissa yhteisöstä peräisin olevissa väkevissä alkoholijuomissa ja maustetuissa alkoholijuomissa, joihin nimityksiä sovelletaan. 4. Tässä sopimuksessa määrätty suoja estää ennen kaikkea suojattujen nimitysten käytön väkevissä alkoholijuomissa ja maustetuissa alkoholijuomissa, jotka eivät ole peräisin kyseisellä nimityksellä kuvatulta maantieteelliseltä alueelta tai paikasta, jossa kyseistä nimitystä on käytetty perinteisesti, ja sitä sovelletaan myös silloin, kun - väkevien alkoholijuomien ja maustettujen alkoholijuomien oikea alkuperä ilmoitetaan, - kyseistä maantieteellistä merkintää käytetään käännöksessä, - nimeen liittyy ilmaisu, kuten "laji", "tyyppi", "tapa", "jäljitelmä", "menetelmä" tai jokin muu vastaava ilmaisu. 5. Jos väkevän alkoholijuoman ja maustetun alkoholijuoman nimitykset ovat homonyymisiä, molemmat näistä nimityksistä suojataan. Väliaikainen komitea voi vahvistaa päätöksellä käytännön edellytykset, joilla kyseiset homonyymiset nimitykset voidaan erottaa toisistaan ottaen huomioon sen, että asianomaisten tuottajien tasapuolinen kohtelu on taattava ja sen, ettei kuluttajia saa johtaa harhaan. 6. Tämän sopimuksen määräykset eivät missään tapauksessa saa estää kenenkään oikeutta käyttää kaupallisiin tarkoituksiin omaa tai edeltäjänsä nimeä, edellyttäen ettei tätä nimeä käytetä tavalla, joka johtaa yleisöä harhaan. 7. Mikään tämän sopimuksen määräys ei velvoita sopimuspuolta suojaamaan sellaista toisen sopimuspuolen nimitystä, jota ei suojata tai jonka suoja lakkaa alkuperämaassa tai jonka käyttö lopetetaan siellä. 8. Sopimuspuolet eivät voi vedota TRIPS-sopimuksen 24 artiklan 4-7 kohtaan suojan epäämiseksi toisen sopimuspuolen nimityksiltä. 5 artikla Suojatut nimitykset Seuraavat nimitykset ovat suojattuja: a) yhteisöstä peräisin olevien väkevien alkoholijuomien osalta luettelossa 1 olevat nimitykset, b) Kroatiasta peräisin olevien väkevien alkoholijuomien osalta luettelossa 2 olevat nimitykset, c) yhteisöstä peräisin olevien maustettujen alkoholijuomien osalta luettelossa 3 olevat nimitykset, d) Kroatiasta peräisin olevien maustettujen alkoholijuomien osalta luettelossa 4 olevat nimitykset. 6 artikla Tavaramerkit 1. Tavaramerkin rekisteröinti kielletään sellaisen väkevän alkoholijuoman tai maustetun alkoholijuoman osalta, jolla on 5 artiklassa tarkoitettu nimitys, tai tällainen rekisteröinti voidaan asianomaisen osapuolen pyynnöstä kumota, jos kyseessä on muualta kuin nimityksessä mainitusta paikasta peräisin oleva väkevä alkoholijuoma. 2. Viimeistään 31 päivänä joulukuuta 1995 vilpittömässä mielessä rekisteröityä tavaramerkkiä voidaan kuitenkin käyttää 31 päivään joulukuuta 2005, jos sitä on tosiasiallisesti käytetty keskeytyksettä rekisteröinnistä alkaen. 7 artikla Vienti Sopimuspuolet toteuttavat kaikki tarvittavat toimenpiteet sen varmistamiseksi, että kun sopimuspuolten alueilta peräisin olevia väkeviä alkoholijuomia tai maustettuja alkoholijuomia viedään tai pidetään kaupan niiden alueiden ulkopuolella, toisen sopimuspuolen tämän sopimuksen nojalla suojattuja nimityksiä ei käytetä kuvaamaan ja esittelemään toisen sopimuspuolen alueelta peräisin olevia väkeviä alkoholijuomia tai maustettuja alkoholijuomia. 8 artikla Suojan laajuus Siltä osin kuin sopimuspuolten asiaa koskeva lainsäädäntö sallii, tämän sopimuksen mukainen suoja koskee luonnollisia henkilöitä ja oikeushenkilöitä sekä tuottajien, kauppiaiden tai kuluttajien liittoja, yhdistyksiä ja organisaatioita, joiden toimipaikka on toisen sopimuspuolen alueella. 9 artikla Täytäntöönpano 1. Jos 11 artiklan mukaisesti nimetty toimivaltainen viranomainen havaitsee, että väkevän alkoholijuoman tai maustetun alkoholijuoman kuvaus tai esittely erityisesti etiketeissä, virallisissa tai kaupallisissa asiakirjoissa taikka mainonnassa on tämän sopimuksen vastaista, sopimuspuolet soveltavat tilanteen vaatimia hallinnollisia toimenpiteitä ja/tai toteuttavat tarvittavat oikeudelliset toimet epärehellisen kilpailun torjumiseksi tai suojatun nimityksen virheellisen käytön estämiseksi muulla tavoin. 2. Edellä 1 kohdassa tarkoitetut toimenpiteet ja toimet toteutetaan erityisesti silloin, kun a) yhteisön tai Kroatian lainsäädännössä säädettyjä nimityksiä käännettäessä toisen sopimuspuolen kielelle tai kielille tulee esiin jokin sana, joka saattaa johtaa harhaan näin kuvatun tai esitetyn väkevän alkoholijuoman tai maustetun alkoholijuoman alkuperän, luonteen tai laadun suhteen, b) väkevän alkoholijuoman tai maustetun alkoholijuoman astioissa, pakkauksissa tai mainonnassa taikka tällaisten juomien tämän sopimuksen nojalla suojattuihin nimityksiin liittyvissä virallisissa tai kaupallisissa asiakirjoissa käytetään kuvauksia, tavaramerkkejä, ilmaisuja, merkintöjä tai kuvia, jotka suoraan tai välillisesti antavat virheellisiä tai harhaanjohtavia tietoja tällaisten juomien alkuperästä, luonteesta, aineksista tai laadusta, c) pakkaamisessa käytetään astioita, jotka antavat harhaanjohtavan kuvan väkevien alkoholijuomien tai maustettujen alkoholijuomien alkuperästä. 3. Edellä olevien 1 ja 2 kohdan soveltaminen ei vaikuta 8 artiklassa tarkoitettujen henkilöiden ja yhteisöjen mahdollisuuksiin toteuttaa sopimuspuolien osalta asianmukaisia toimia, tuomioistuimiin valittaminen mukaan luettuna. 10 artikla Muu sisäinen lainsäädäntö ja kansainväliset sopimukset Jos sopimuspuolten välillä ei toisin sovita, tällä sopimuksella ei rajoiteta laajempaa suojaa, jonka sopimuspuolet myöntävät tämän sopimuksen nojalla suojatuille nimityksille nyt tai myöhemmin sisäisen lainsäädäntönsä tai muiden kansainvälisten sopimusten nojalla. II OSASTO TARKASTUKSET JA TOIMIVALTAISTEN VIRANOMAISTEN KESKINÄINEN AVUNANTO 11 artikla Valvontaviranomaiset 1. Sopimuspuolet nimeävät kumpikin tämän sopimuksen soveltamisen valvonnasta vastaavat viranomaiset. Jos sopimuspuoli nimeää useamman kuin yhden toimivaltaisen viranomaisen, sen on koordinoitava näiden viranomaisten välistä toimintaa. Tätä varten on nimettävä yksi viranomainen. 2. Sopimuspuolet ilmoittavat toisilleen viimeistään kaksi kuukautta tämän sopimuksen voimaantulon jälkeen edellä mainittujen viranomaisten nimet ja osoitteet. Näiden viranomaisten on tehtävä läheistä ja suoraa yhteistyötä keskenään. 12 artikla Rikkomukset 1. Jos jollakin 11 artiklassa tarkoitetulla viranomaisella on syytä epäillä: a) että jokin Kroatian ja yhteisön välisen kaupan kohteena oleva tai ollut 2 artiklan mukainen väkevä alkoholijuoma tai maustettu alkoholijuoma ei ole tämän sopimuksen määräysten tai väkeviä alkoholijuomia ja maustettuja alkoholijuomia koskevan sopimuspuolten lainsäädännön säännösten mukainen, ja b) että tästä määräystenvastaisuudesta on erityisesti hyötyä toiselle sopimuspuolelle ja se saattaa johtaa hallinnollisiin toimenpiteisiin ja/tai oikeudellisiin toimiin, se ilmoittaa tästä viipymättä komissiolle ja toisen sopimuspuolen toimivaltaisille viranomaisille. 2. Edellä olevan 1 kohdan soveltamiseksi toimitettavien tietojen mukana on seurattava viralliset tai kaupalliset asiakirjat tai muut asiaankuuluvat asiakirjat sekä tiedot mahdollisista hallinnollisista toimenpiteistä tai oikeudellisista toimista. Näistä tiedoista on ilmettävä kyseisen väkevän alkoholijuoman tai maustetun alkoholijuoman osalta erityisesti seuraavat seikat: a) juomien tuottaja ja henkilö, joka pitää niitä hallussaan, b) niiden koostumus ja aistinvaraiset ominaisuudet, c) niiden kuvaus ja esittely, d) yksityiskohtaiset tiedot niiden tuotantoa ja kaupan pitämistä koskeviin sääntöihin kohdistuneesta rikkomuksesta. III OSASTO SOPIMUKSEN HALLINNOINTI 13 artikla Työryhmä 1. Jo ennen vakautus- ja assosiaatiosopimuksen voimaantuloa perustetaan työryhmä, joka toimii väliaikaisen sopimuksen 41 artiklan mukaisesti perustettavan maatalouden erityiskomitean alaisuudessa. 2. Työryhmä valvoo tämän sopimuksen moitteetonta toimintaa ja tutkii kaikkia sen soveltamiseen liittyviä kysymyksiä. Työryhmä voi erityisesti antaa suosituksia tämän sopimuksen päämäärien toteuttamisen edistämiseksi. 14 artikla Sopimuspuolten tehtävät 1. Sopimuspuolet ovat yhteydessä joko suoraan tai 13 artiklassa tarkoitetun työryhmän välityksellä kaikissa tämän sopimuksen täytäntöönpanoon ja toimintaan liittyvissä asioissa. 2. Erityisesti sopimuspuolet: a) laativat ja muuttavat väliaikaisen komitean päätöksellä 5 artiklassa tarkoitetut luettelot ja tämän sopimuksen pöytäkirjan yhteisellä päätöksellä sopimuspuolten omaan lainsäädäntöön tehtyjen mahdollisten muutosten huomioon ottamiseksi, b) ilmoittavat toisilleen aikeistaan antaa uusia säädöksiä tai tehdä muutoksia voimassa oleviin, terveyden tai kuluttajansuojan kaltaisia yleisiä asioita koskeviin säädöksiin, joilla on vaikutuksia väkevien alkoholijuomien ja maustettujen alkoholijuomien markkinoilla, c) ilmoittavat toisilleen tämän sopimuksen soveltamista koskevista tuomioistuinratkaisuista ja tällaisten ratkaisujen perusteella toteutetuista toimenpiteistä. 3. Tämän sopimuksen puitteissa kumpikin osapuoli voi tehdä väkevien alkoholijuomien ja maustettujen alkoholijuomien alan yhteistyön laajentamiseen tähtääviä ehdotuksia ottaen huomioon sopimuksen soveltamisesta saadun kokemuksen. 4. Edellä 2 kohdan a alakohdan mukaisesti tehdyt päätökset ovat sopimuspuolia sitovia, ja sopimuspuolten on toteutettava päätösten täytäntöönpanemiseksi tarvittavat toimenpiteet. IV OSASTO YLEISET MÄÄRÄYKSET 15 artikla Pienten määrien kauttakuljetus Tätä sopimusta ei sovelleta väkeviin alkoholijuomiin ja maustettuihin alkoholijuomiin, jotka: a) kuljetetaan toisen sopimuspuolen alueen kautta, tai b) ovat peräisin toisen sopimuspuolen alueelta ja jotka lähetetään sopimuspuolten välillä pieninä määrinä tämän sopimuksen pöytäkirjassa määrätyin edellytyksin ja siinä määrättyjä menettelyjä noudattaen. 16 artikla Alueellinen soveltaminen Tätä sopimusta sovelletaan alueilla, joilla sovelletaan Euroopan yhteisön perustamissopimusta mainitussa perustamissopimuksessa määrätyin edellytyksin, ja Kroatian tasavallan alueella. 17 artikla Noudattamatta jättäminen 1. Sopimuspuolet neuvottelevat keskenään, jos yksi sopimuspuoli katsoo toisen laiminlyövän sille tämän sopimuksen mukaan kuuluvia velvoitteita. 2. Neuvotteluja pyytävä sopimuspuoli toimittaa toiselle sopimuspuolelle kaikki asian perusteellista tutkimista varten tarvittavat tiedot. 3. Jos ihmisten terveys saattaa vaarantua tai petoksen vastaiset toimenpiteet käyvät tehottomiksi mahdollisen viivästymisen vuoksi, voidaan toteuttaa väliaikaisia suojatoimenpiteitä ilman ennakkoneuvotteluja edellyttäen, että neuvottelut aloitetaan välittömästi tällaisten toimenpiteiden toteuttamisen jälkeen. 4. Jos sopimuspuolet eivät pääse yhteisymmärrykseen 1 ja 3 kohdassa tarkoitetuissa neuvotteluissa, neuvotteluja pyytänyt tai 3 kohdassa tarkoitetut toimenpiteet toteuttanut sopimuspuoli voi toteuttaa asiaankuuluvia suojatoimenpiteitä, jotta tätä sopimusta voidaan moitteettomasti soveltaa. 18 artikla Aiempien varastojen kaupan pitäminen 1. Tukkukauppiaat voivat pitää kaupan väkeviä alkoholijuomia ja maustettuja alkoholijuomia, jotka on tämän sopimuksen voimaantulohetkellä tuotettu, kuvattu ja esitetty laillisesti sopimuspuolten sisäisen lainsäädännön mukaisesti, mutta joiden kaupan pitäminen on kielletty tämän sopimuksen nojalla, vuoden ajan tämän sopimuksen voimaantulosta, ja vähittäiskauppiaat voivat pitää tällaisia juomia kaupan varastojen loppumiseen asti. Tässä sopimuksessa määriteltyjä väkeviä alkoholijuomia ja maustettuja alkoholijuomia ei voi enää valmistaa niiden alkuperäalueen ulkopuolella tämän sopimuksen voimaantulon jälkeen. 2. Jos sopimuspuolet eivät muuta sovi, tämän sopimuksen mukaisesti, mutta sopimukseen tehdyn muutoksen vuoksi sen vastaisella tavalla tuotettujen, kuvattujen ja esitettyjen väkevien alkoholijuomien ja maustettujen alkoholijuomien kaupan pitäminen voi jatkua varastojen loppumiseen asti. (1) EYVL L 160, 12.6.1989, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 3378/94 (EYVL L 366, 31.12.1994, s. 1). (2) EYVL L 149, 14.6.1991, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 2061/96 (EYVL L 277, 30.10.1996, s. 1). Pöytäkirja Euroopan yhteisön ja Kroatian tasavallan väliseen sopimukseen väkevien alkoholijuomien ja maustettujen alkoholijuomien nimitysten vastavuoroisesta tunnustamisesta, suojasta ja valvonnasta SOPIMUSPUOLET SOPIVAT SEURAAVAA: Sopimuksen 15 artiklan b alakohdan mukaisesti väkevien alkoholijuomien ja maustettujen alkoholijuomien pieninä määrinä pidetään seuraavia: 1) määrät, jotka on pakattu etiketöityihin enintään 5 litran astioihin, joiden suljinta ei voida käyttää uudestaan, silloin kun kuljetuksen kokonaismäärä ei ole yli 10 litraa, vaikka se koostuisi useammasta erästä, 2) a) matkailijoiden henkilökohtaisiin matkatavaroihin sisältyvät juomat, joiden määrä on enintään 10 litraa, b) yksityishenkilöltä toiselle lähetetyt juomat, joiden määrä on enintään 10 litraa, c) yksityishenkilöiden henkilökohtaisiin tavaroihin muuton yhteydessä kuuluvat juomat, d) tieteellisiin tai teknisiin tutkimuksiin tarkoitetut juomat, joiden määrä on enintään yksi hehtolitra, e) diplomaattisille edustustoille, konsulaateille tai vastaaville elimille niille myönnetyn tullivapauden mukaisesti tuodut juomat, f) kansainvälisten kuljetusvälineiden muonitusvarastoihin kuuluvat juomat. Edellä 1 kohdassa tarkoitettua vapautusta ei voida käyttää yhdessä yhden tai useamman 2 kohdassa tarkoitetun vapautuksen kanssa.